《瓜洲别廖文学之饶平便道过里》
明代·卢龙云

捧檄同君出帝城，扁舟南下棹波平。中流过雨增河广，两岸鸣波送客行。

忆李他时云树意，师韩潮士斗山情。月明瓜步分岐处，二字乡园为寄声。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。